
Moj mi muž svaki dan govori da me mrzi i govori da mi nismo jedno za drugo; noći provodi na internetu. Kako da postupim? Je li bolje da tražim razvod braka ili da mu pomognem da se oženi još jednom ženom?


* 
* 
* 
* 
* 
* 
* 

 
Trebam li pomoći mužu da se oženi jos jednom?

Bračni život trebao bi biti skladan jer je Allah, džellešanuhu, ***[brak](https://pitajucene.com/search/Brak/questions/ "Pretraži pitanja o braku")*** istaknuo kao blagodat kojom je obasuo ljude: **“…i jedan od dokaza Njegovih jest to što za vas, od vrste vaše, stvara žene da se uz njih smirite, i što između vas uspostavlja ljubavi i samilost…”** (Er-Rum, 21). Mnogo je hadisa u kojima je Vjerovjesnik, ﷺ, preporučio dobar i korektan odnos spram supruge. U hadisu koji nam je svima poznat kao moto, ali nepoznat u praksi, stoji da je Resulullah, ﷺ, rekao: *“Najbolji među vama jesu oni koji su najbolji prema svojoj porodici…”* (Et-Tirmizi). Božiji ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, lijepo se ophodio čak i prema najljućim neprijateljima islama, mnogobošcima, pa i prema dvoličnjacima, u Medini. Ni nevjernicima nije govorio da ih mrzi, a kamoli muslimanima. Ako nam je Poslanik islama uzor, onda bismo trebali razmisliti o svojim postupcima i popravljati se, a Allah će nam u tome pomoći, znajmo to pouzdano.


Ako je, uvažena sestro, sve tako kako ste kazali, Vama je Allah, Znalac svih tajni, dao ***[iskušenje](https://pitajucene.com/search/isku%C5%A1enje/questions/ "Pretraži pitanja o iskušenjima")*** u Vašem mužu. Ali, nemojte zaboraviti da Gospodar svjetova sve vidi i čuje, da će dati izlaz i da će Vas nagraditi za strpljenje. To što vi podnosite očita je nepravda koju Vam nanosi Vaš muž. Možda bi bilo dobro da razvod braka bude posljednje rješenje, pogotovu ako imate djecu. To jest, ako iscrpite sve mogućnosti i ne dođete do prihvatljivog rješenja, a niste više kadri trpiti nepravdu, razmišljajte o razvodu braka. Neki učenjaci kažu da će se žena u tom slučaju iskupiti od muža, to jest, da će odustati od cjelokupnog iznosa mehra, kako bi joj muž dao razvod braka. Molim dragog Allaha da Vam pomogne. A Allah najbolje zna, On dobro vidi šta robovi Njegovi rade.


Odgovorio: ***[Abdurrahman Kuduzović](https://pitajucene.com/search/Abdurrahman+Kuduzovi%C4%87/answers/ "Pretraži odgovore od prof. Abdurrahman Kuduzović")***


